CELEX: 32016D0351
Language: mt
Date: 2016-03-04 00:00:00
Title: Deċiżjoni tal-Kunsill (UE) 2016/351 tal-4 ta' Marzu 2016 li tistabbilixxi l-pożizzjoni li għandha tittieħed f'isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar it-talba tal-Ġordan għal eżenzjoni tad-WTO marbuta mal-perijodu tranżitorju għall-eliminazzjoni tal-programm ta' sussidju tal-esportazzjoni tiegħu

11.3.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 65/63
            
         DEĊIŻJONI TAL-KUNSILL (UE) 2016/351
   tal-4 ta' Marzu 2016
   li tistabbilixxi l-pożizzjoni li għandha tittieħed f'isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar it-talba tal-Ġordan għal eżenzjoni tad-WTO marbuta mal-perijodu tranżitorju għall-eliminazzjoni tal-programm ta' sussidju tal-esportazzjoni tiegħu
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Il-paragrafi 3 u 4 tal-Artikolu IX tal-Ftehim ta' Marrakesh li jistabbilixxi l-Organizzazzjoni Dinjija tal-Kummerċ (“il-Ftehim tad-WTO”) jistabbilixxu l-proċeduri għall-għoti ta' eżenzjonijiet rigward il-Ftehimiet Multilaterali dwar il-Kummerċ fl-Anness IA jew IB jew IC tal-Ftehim WTO u l-annessi tagħhom.
            
         
               (2)
            
            
               Fis-27 ta' Lulju 2007, il-Ġordan ingħata estensjoni tal-perijodu tranżitorju previst mill-Ftehim dwar is-Sussidji u l-Miżuri Kompensatorji (“Ftehim dwar is-SCM”), għall-eliminazzjoni tal-programm ta' sussidju tal-esportazzjoni tiegħu li jieħu l-forma ta' eżenzjoni parzjali jew totali mit-taxxa tal-introjtu ta' profitti ġġenerati minn ċerti esportazzjonijiet. Dik l-estensjoni tkompliet sal-31 ta' Diċembru 2013 b'perijodu ta' eliminazzjoni gradwali li jintemm fil-31 ta' Diċembru 2015, skont il-proċeduri għall-kontinwazzjoni ta' estensjonijiet skont l-Artikolu 27.4 tal-Ftehim dwar is-SCM, tal-perijodu tranżitorju skont l-Artikolu 27.2(b) ta' dak il-Ftehim għal ċerti pajjiżi li qed jiżviluppaw.
            
         
               (3)
            
            
               Skont il-paragrafu 3 tal-Artikolu IX tal-Ftehim tad-WTO, il-Ġordan ressaq talba għal eżenzjoni mill-obbligu tiegħu ta' eliminazzjoni gradwali stabbilit fl-Artikolu 27.4 tal-Ftehim dwar is-SCM sal-31 ta' Diċembru 2018 fir-rigward tal-programm ta' sussidju tal-esportazzjoni tiegħu.
            
         
               (4)
            
            
               L-għoti tal-eżenzjoni ma taffettwax b'mod negattiv l-ekonomija jew l-interessi tal-kummerċ tal-Unjoni, u tappoġġa lill-Ġordan fl-isforzi tiegħu biex jiġu indirizzati l-isfidi ekonomiċi li qed jiffaċċja minħabba s-sitwazzjoni politika diffiċli u instabbli fir-reġjun.
            
         
               (5)
            
            
               Għaldaqstant, huwa xieraq li tiġi stabbilita l-pożizzjoni li għandha tittieħed f'isem l-Unjoni fil-Kunsill Ġenerali tad-WTO biex tkun appoġġata t-talba għal eżenzjoni mill-Ġordan,
            
         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tittieħed f'isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ għandha tkun li tappoġġa t-talba għal eżenzjoni tal-Ġordan dwar l-estensjoni tal-perijodu tranżitorju għall-eliminazzjoni tal-programm ta' sussidju tal-esportazzjoni tiegħu sal-31 ta' Diċembru 2018 skont it-termini tat-talba għal eżenzjoni.
   Din il-pożizzjoni għandha tiġi espressa mill-Kummissjoni.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.
   
      Magħmul fi Brussell, l-4 ta' Marzu 2016.
      
         
            Għall-Kunsill
         
         
            Il-President
         
         S.A.M. DIJKSMA